Sultan Ri'ayatullah adalah Sultan Banjar antara tahun 1660 sampai tahun 1663. Sultan Ri'ayatullah anak surgi Sultan Mustain Billah. Sidin manjadi badalnya Raden Bagus, anak Ratu Anum (Sultan Saidullah) nang masih kakanakan. Sultan Ri'ayatullah (Rakyatullah) adalah galar nang dipakai dalam hutbah Jumahat di masigit, mun galar sidin nang dimasyhurkan adalah Pangeran Ratu. Lagi kacil ngaran sidin Raden Halit, sawaktu manikahi Andin Hayu binti Dipati Ngganding, sidin dibari galar Pangeran Tapasana atawa Pangeran Dipati Tapasana. Waktu dijadikan mangkubuminya Ratu Anum, galar sidin Pangeran Mangkubumi atawa Dipati Mangkubumi. Marga istana Pangeran Ratu ini ada di Martapura, maka sidin rancak dikiau Dipati Martapura. Sebagai Sultan Banjar, Pangeran Ratu dibantu mangkubumi bangaran Pangeran Mas Dipati (Raden Kasuma Raga) anaknya surgi Pangeran Dipati Antasari. Mangkubumi dibantu Mantri Pangiwa (deputi mangkubumi) yaitu Kiai Kartasuta.